«Нанэ фокIэ» йоджэ
«Си сабийм абы и деж щIэныгъэ щигъуэтащэрэт, ар и гъэсакIуэу, и ущиякIуэу щытащэрэт, щапхъэ хуэхъуащэрэт», — жыхуаIэхэм ящыщщ си япэ егъэджакIуэ ШэджыхьэщIэ (Шыгъушх) Людмилэ Хъанэ и пхъур. Ар цIыху нэсщ, псэ къабзэ зиIэщ, губзыгъэщ, щэныфIэщ.
Людмилэ Шэрэдж Ищхъэрэ къуажэм къыщалъхуащ. Бзылъхугъэ Iэдэбыр икIи Iэсэлъасэр зэрысабийрэ щIэхъуэпсащ егъэджакIуэ IэщIагъэм. А хъуэпсапIэм и быныр лъэIэсынымкIэ лъэкI къигъэнакъым абы и анэм. Курыт школыр фIы дыдэу къиуха нэужь, Людмилэ Налшык дэт педагогикэ училищэм щеджащ, иужькIэ къуажэм егъэджакIуэу къашэжащ. Школым и унафэщIхэр, егъэджакIуэ нэхъыжьхэр къызэрыщыгугъам хуэдэ дыдэу къахущIэкIащ егъэджакIуэ ныбжьыщIэр. Зэрылажьэм хуэдэурэ, абы и IэщIагъэмкIэ щIэныгъэ нэхъыщхьи щызригъэгъуэтащ Къэбэрдей-Балъкъэр къэрал университетым.
Сабиймрэ анэмрэ я къуэпсыр зэрызэпыщIам ещхьу, Людмилэ и псэри япыщIащ еджакIуэ цIыкIухэм. Абы иригъаджэ цIыкIухэр щIэх-щIэхыурэ хэтщ школым, районым, республикэм щекIуэкI зэпеуэ зэмылIэужьыгъуэхэм икIи увыпIэфIхэр къыщахь.
МахуэщIэм дэгушхуэу, къэкIуэнум егупсысу, и лъэпкъ напи насыпи ихъумэжу дунейм тет цIыхущ ШэджыхьэщIэр. Ар пхъуфIщ, анэфIщ, ныб-жьэгъуфIщ. Абы и бынитIыр я анэм и дуней тетыкIэм иригушхуэу мэпсэухэ. «Нанэ фокIэ» къеджэу къуэрылъху-пхъурылъхуих яIэщ зэгурыIуэрэ зэдэIуэжу псэу зэщхьэгъусэхэм.
Къызбгъэдилъхьа щIэныгъэм, къысхилъхьа хьэл-щэнхэм папщIэ фIыщIэ ин хузощI си егъэджакIуэм икIи жызоIэ: «Куэд къыугъащIэ, си унэтIакIуэ».
КЪЫЛЫШ Алёнэ.
